**«Дьоһуннааҕы кэпсэтии»:** VIII, IX кылаас үөрэнээччилэригэр аналлаах.

**Дьарык тиэмэтэ:** «Россия гимнын ааптара Сергей Михалков Саха сирин кытта сибээһэ».

**Ыытыллар кэмэ:** Кулун тутар 13 күнэ 2023 сыл.

**Сыала-соруга**: биллиилээх оҕо суруйааччыта, ССРС уонна Россия гимнын ааптара Сергей Владимирович Михалков олоҕун, айар үлэтин туһунан үөрэнээччилэр билиилэрин хаҥатыы, иҥэрии, үөскэтии.

**Үөрэтэр сыаннаһа**: төрөөбүт дойду гимнын билии, патриотическай өйү-санааны күүһүрдүү.

**Ыытыллар бириэмэтэ**: 30 мүнүүтэ.

**Дьарык хаамыыта**: кэпсэтии, мультимедийнэй матырыйаалларга олоҕуран бииргэ үлэлээһин.

**Дьарык тутулун сценарийа**

**I чааһа. БИЛСИҺИИ**

*Кэпсэтии ханнык тиэмэҕэ барарын билсиһии.*

*(6 мүн.)*

**УЧУУТАЛ:** Үтүө күнүнэн, оҕолор! Биллэрин курдук, хайа баҕарар дойду бэйэтин уратытын бэлиэтиир үс судаарыстыбыннай символлаах буолар. Ол туох бэлиэлэрэ буолуой? (Герб, былаах, гимн).

*(Оҕолор эппиэттииллэр)*

**УЧУУТАЛ**: Саамай сөп! Дойду уратытын бэлиэтиир судаарыстыбаннай символларынан – герб, былаах уонна гиимин буолаллар. 110 сыл анараа өттүгэр оруобуна бу күҥҥэ биһиги дойдубут гимнын айбыт Сергей Владимирович Михалков төрөөбүт. Сергей Владимирович олоҕун туһунан кэпсиир видео көрүөҕүҥ.

*Библиотечно-информационнай өҥөнү оҥорор комплекснай киин бибилэтиэкэрэ Наталья Дмитриевна Захарова*

*Сергей Михалков олоҕун, айар үлэтин туһунан кэпсиир.*

*(4 мүн.)*

**УЧУУТАЛ**: Көрбүппүт курдук, Сергей Владимирович биллиилээх оҕо суруйааччыта. “Дьээдьэ Степа” диэн биһиги төрөппүттэрбит, эһээлэрбит, эбээлэрбит бэркэ билэр, сөбүлээн аахпыт айымньыларын ааптара эбит. Дьэ, эрэ оҕолоор, бу улуукан киһи Саха сирин кытта туох сибээстээҕэ буолуой? Туох дии саныыгыт?

*(Оҕолор эппиэттииллэр)*

**II чааһа. ДЬАРЫК СҮРҮН ЧААҺА.**

*( 20 мүнүүтэ)*

**УЧУУТАЛ**: Оҕолор, Сергей Михалков Таатта улууһун Баайаҕа орто оскуолатын үөрэнээччилэрин кытта отуттан тахса сыллааҕыта суруйсубут эбит. Ол туоһутунан Баайаҕа орто оскуолатыгар баар музей буолар. Онно Сергей Владимирович араас кэмнэргэ тахсыбыт кинигэлэрин автографтаан ыыталаабыта бааллар. Кинигэтин титульнай лииһигэр маннык суруйбут. ***“Күндү оҕолор! Мин Саха сиригэр, суруйааччыларга ыалдьыттыы*  *бардахпына, хайаан да эһиэхэ тиийэ сылдьыаҕым.***

***С. Михалков***

***1970 с., сэтинньи 3 күнэ”.***

**УЧУУТАЛ**:Санаан көрүҥ, бу билиҥҥи курдук интернет суох, сырыы аҕыйах кэмигэр суругунан сибээс туталлар эбит.Аан дойдуга биллэр киһи эһиги суруккутугар хоруйдаан, “Саха сиригэр тиийэм” диэн суруйбута буоллар соһуйуо этигит дуу? Онтон Сергей Михалков Саха сиригэр кэлэ сылдьыбыта буолуо дуу?

*(Оҕолор эппиэттииллэр)*

**УЧУУТАЛ**: Сөпкө этэҕит, бу сүрдээх улахан бэлиэ суолталаах түгэн этэ. Сергей Владимирович 1975 сыл сайыныгар Саха сиригэр кэлбит, ону таһынан, Таатта улууһун Уус-Таатта нэһилиэгин ыһыаҕар тиийбит эбит. Баайаҕа үөрэнээччилэрэ сэттэ киһилээх делегация тэринэн кинини көрсүбүттэр. Ол туһунан Баайаҕа оскуолатын IX кылааһын үөрэнээччитэ Никодим Христофоров кэпсиирин истиэххэйиҥ.

*Видео подкаст*

*(1 мүн. 32 сөк.)*

**УЧУУТАЛ**: Көрбүппүт курдук, сүрдээх үөрүүлээх уонна историческай суолталаах көрсүһүү буолбут эбит. Үтүө үгэһи салҕаан Баайаҕа орто оскуолатын үөрэнээччилэрэ Сергей Владимирович үөрэммит Пятигорскай куорат бастакы нүөмэрдээх оскуолатын оҕолоругар сурук суруйдулар. Ол туһунан видео көрүөҕүҥ.

*Видеоҕа Баайаҕа оҕолоро сурук суруйаллар.*

*(6 мүн.)*

**УЧУУТАЛ**:Сергей Владимирович бу орто дойдуга 96 сыл олорбута. Эдэр, сэнэх саастара Аҕа дойду Улуу сэриитин кэмигэр түбэспитэ. Кини дойду олохтоохторун кытта уоттаах сэрии толоонун ортотунан ааспыта, байыаннай корреспонденынан үлэлээбитэ. Окопаҕа сытан сонуннары, бэлиэтээһиннэри, ыстатыйалары суруйара. Аҕа дойду Улуу сэриитин кэмигэр 1943 сыллаахха суруйааччылар ортолоругар Сэбиэскэй Сойуус гимнын айарга күрэх биллэрбиттэр. Онно 200-тэн тахса композитор уонна поэт кыттыбыт. Сергей Михалкову бу күрэххэ кыттарга байыаннай суруналыыс Габриэль Эль-Регистан көҕүлээбит. Кинилэр төһө кыалларынан судургу тыллаах, ол эрэн, дириҥ ис хоһоонноох тиэкиһи суруйан баран Дмитрий Шостаковичка ыыппыттар уонна бэйэлэрэ фроҥҥа төттөрү барбыттар. Онтон Михалков уонна Эль-Регистан холбоон суруйбут хоһонноругар композитор Александров музыкатын суруйан Сэбиэскэй Сойуус гимнэ буолан тахсыбыт. Гимн аан бастаан 1944 сыл үүнэр түүнүгэр тыаһаабыт. 1945 сыллаахха Кыайыы параада бу ырыанан саҕаламмыт.

Дьыл-хонук ааһан истэҕин аайы олохпут уларыйар, ону кытта тэҥҥэ дойду олоҕо эмиэ. Онон гимн тылларыгар уларыйыылар киирбиттэр. Бүтэһик уларыйыыны 2000 сыллаахха киллэрбиттэр. 2001 сыл үүнэр түүнүгэр Россия үрдүнэн саҥа гимн тыаһаабыта.

**УЧУУТАЛ**:Сергей Владимирович хайдах курдук дэгиттэр талааннаах суруйааччы буоларын бу чахчылар туоһулууллар. Санаан көрүҥ, биир киһи — оҕо суруйааччыта, фронтовик, байыаннай корреспондент, дойду гимнын ааптара, драматург, сценарист!

**УЧУУТАЛ**: Дьэ, билигин тэттик викторина.

**Викторина**

1. Дойдуну бэлиэтиир үс ураты судаарыстыбыннай символ? (гиэрбэ, былаах, гимн)
2. Сергей Михалков Саха сирин ханнык улууһугар, нэһилиэгэр кэлэ сылдьыбытай? (Таатта улууһа, Уус-Таатта)
3. Сергей Владимирович Саха сирин ханнык оскуолатын үөрэнээччилэрин кытта суругунан суруйсубутай? (Баайаҕа орто оскуолата)
4. Сергей Михалков Сэбиэскэй Сойуус гимнын тылларын кими кытта айбыт эбитий? (Габриэль Эль-Регистан)
5. Россия гимнын аан бастаан хас сыллаахха бастаан тыаһаппыттарай? (2001 с.)

**III ЧААҺА. ТҮМҮК**

*(6 мүн.)*

**УЧУУТАЛ**: Оҕолоор, бүгүҥҥү дьарыктан туох саҥаны биллигит? Сергей Михалков диэн ким эбитий? Кини Саха сирин кытта туох сибээстээх эбитий?

*(Оҕолор эппиэттииллэр)*

**УЧУУТАЛ**: Маладьыастар! Көрсүөххэ диэри!